2017 год - юбілейны. 13 мая хрысціяне ўсяго свету адзначаюць 100-годдзе абяўленняў Найсвяцейшай Панны Марыі непадалёку Фацімы, невялікага мястэчка Партугаліі. Рыхтуюцца да святочных набажэнстваў усе, але найбольш тыя парафіі, якія носяць імя Маці Божай Фацімскай. Зноў і зноў разважаем над фацімскімі пасланнямі Маці Божай. Магчыма мы не ў лепшым стане, можа не ўсё сёння было так, як мы хацелі, аднак, напэўна, Маці Божая радуецца нашаму імкненню і нашай прысутнасці, радуецца нашай стараннасці. Нават, калі нашыя знаёмыя і блізкія не разумеюць нашых высілкаў, не заўважаюць нашай добрай волі, нават, калі мы лічым, што да нас няправільна адносяцца, мы можам быць упэўненымі, што Дух Святы пранікае ў наша сэрца, ведае, што гэта нам патрэбна, дапаўняе нашу малітву і нашыя недахопы.